A Mi Hazánk Mozgalom közleményben jelentette be, hogy szerintük a Szabadság téren egy szovjet megszállási emlékmű is túl sok, ezért "a mai napon, a Szovjetunióba hurcolt magyar politikai rabok és kényszermunkások emléknapján dr. Fülöp Erik országgyűlési képviselőnk eltávolította az engedély nélkül kihelyezett, usánkát ábrázoló szobrot, és azt méltó helyére juttatta."

Ez azt jelentette, hogy ahogy a fenti, 24.hu által posztolt videón is látszódik, dr. Fülöp egy balta tompa végével addig üti a szobrot, amíg le nem pattan a helyéről. Miután kikereste az avarból, a képviselő elmondja, hogy ez egy diktatórikus rendszer jelképe, és ez nem való a 21. századba, majd az is látható, ahogy a rakpartról behajítja a szobrot a Dunába.

A vörös csillagos usánkát ábrázoló szobor az Ungváron született Kolodko Mihály munkája, a jellemzően pici, miniszobroknak nevezett munkáiból több is van a városban, és bár szoktak eltűnni belőlük, általában nem a Dunában. Kolodko készített szobrot Mekk Elekről, Seress Rezsőről, a Kockásfülű Nyúlról, de vannak olyanok is, amik egy kukacot, egy tankot, vagy egy régi autót ábrázolnak.

(Nyitókép: A miniszobor a Szabadság téren, november 22-én. Fotó: Kolodko Art / Facebook)